দ্বিতীয় অ্যালবামের কাজ নিয়ে ভালোই ব্যস্ততা চলছে সায়ানের। কাজ কী  শুরু হয়েছে? শুরু কী, কাজ প্রায় শেষের পথে। যদি কোনো বড় দুর্ঘটনা না ঘটে তাহলে কোরবানি ঈদের আগেই রিলিজ এর ব্যাপারে আশাবাদী তিনি। আগের অ্যালবামটির চাইতে দুয়েকটা গান বেশি পাওয়া যাবে এ অ্যালবামে। প্রথম অ্যালবামের গানের মাধ্যমেই ভিন্ন ঘরাণার শিল্পী হিসেবে পরিচিতি অর্জন করেছেন সায়ান।    প্রথম প্রশ্ন ছিলো, এবারকার অ্যালবামে গানগুলো কেমন হবে, আগের মতোই?    আমার যতো গান, সব আমার মতোই। এখন পারটিকুলারলি বলতে গেলে, অনেকে যেমন আধুনিক বাংলা গানের মতো রাগপ্রধান গান করে, বা বিশুদ্ধ প্রেমের গান করে, ঠিক  ওরকম না। আপাতত অনেক জমে থাকা গান আমি এবারে রিলিজ করে দিতে চাই।    এসব কাজ নিয়েই কী পার হচ্ছে সময়? তাই কি করা সম্ভব হয়? এটা হচ্ছে সময়ের একটা বড় অংশের কাজ। এর বাইরে অন্য কাজও করি, সেটা আইনসংক্রান্ত। কিন্তু আমি কোর্টের ভেতরে যাই না, আমার কাজ কোর্টের বাইরে। আইন বিষয়ে পড়াশুনা করেছি আমি। আইনের ওপর কাজ করতে হয়। গান আমার অনেক সময় নিয়ে নেয়। কিন্তু আমার রুজিটাতো আইনচর্চা থেকেই আসে। গান থেকে সেভাবে আসে না।